Poliisioperaatio alkoi, kun Itä-Uudenmaan poliisi sai vinkkejä Rantakadulla liikkuneesta uhkaavasti käyttäytyneestä miehestä.

Ilta-Sanomat sai lauantaina useita vinkkejä Järvenpäässä käynnissä olevasta suuresta poliisioperaatiosta.

Itä-Uudenmaan poliisi vahvisti, että poliisi etsii mahdollisesti vaarallista henkilöä Järvenpään keskustan alueella.

Poliisin Twitter-tilillä kerrotaan, että tilanne sai alkunsa, kun poliisi sai vinkkejä Rantakadulla liikkuneesta uhkaavasti käyttäytyneestä miehestä. Poliisi tekee asiaan liittyviä tarkastuksia alueella.

Vuorossa oleva yleisjohtaja Miika Laine ei ottanut kantaa siihen, onko sivullisten syytä välttää keskustan alueella liikkumista.

Järvenpääläinen Turo Myllynen oli viettämässä lauantai-iltaa Järvenpään Prisman yhteydessä sijaitsevassa Korona-baarissa, kun baariin sisälle saapui viisi aseistettua poliisia koirien kanssa.

Silminnäkijän mukaan Järvenpään Korona-baarissa kävi viisi aseistautunutta poliisia koirien kanssa. Asiakkaat käytiin läpi silmämääräisesti.­

– Poliisit tulivat aseet kourassa ovista sisään ja sanoivat, että kaikkien pitää olla paikallaan. Pöydistä ei saanut nousta, eikä kukaan saanut lähteä ovesta ulos. Jokaisella sisäänkäynnillä oli yksi poliisi, kuvailee Myllynen, jonka mukaan poliisit jututtivat enimmäkseen baarin portsaria.

– Kaikki asiakkaat käytiin silmämääräisesti kuitenkin läpi, hän lisää ja kertoo, että sivuovista näkyi, että poliisit kävivät läpi myös Prisman.

– Kutakuinkin kymmenen aseistautunutta poliisia oli etsimässä koirien kanssa, Myllynen kuvaili hieman kello 22 jälkeen lauantai-iltana.

Silminnäkijän mukaan tunnelma Korona-baarissa oli hämmentynyt, kun poliisit saapuivat sisään ravintolaan.­

Myllysen mukaan poliisit eivät baarista lähdettyään kehottaneet asiakkaita olemaan poistumatta ravintolasta. Hän ei ole nähnyt, että poliisi olisi ottanut ketään kiinni.

Hänen mukaansa baarin ja Prisman edustalla on yhä useita poliisiautoja ja tutkinta näyttää jatkuvan yhä. Myös aseistautuneita poliiseja näkyy yhä.

– Tällä hetkellä meininki on ihan hyvä, mutta kun poliisit tulivat, tunnelma oli aika hämmentynyt, eikä porukka tiennyt mitä tehdä, kertoo Myllynen, jonka mukaan baarissa oli ennen tilannetta alkamassa musiikkitapahtuma.